ва Игьали росаби. Рехсарал росабазул бищун хIурматиял гьалбаздасан цоявлъун вукIана кидаго МахIмуд. Гъойсубулиялъул ракьалдаго буго Дагъистаналъе кIиго кIудияв имам кьураб Генуб росуги. Дагъистаналъул чIухIи, миллияб эркен гьабиялъе гIоло къеркьеялъул памятник АхIул гохIги. ГIемер рикIкIад гьечIого мадугьилихъего буго МахIмудилгун кидаго рагIи данде ккечIев, МахIмудил жиндирго тушманлъун вукIарав Нажмудинил ватIан гьитIинабго ХIоцоб росуги. Рес букIинчIо гьеб киналъго МахIмудил творчество бижиялъе, гьунар цебетIеялъе хасаб асар гьабичIого. Гъойсубулиялъул ракьалда бухьараб буго Дагъистаналъул цIияб тарихги. Унсоколо росу ккола цIа гIадав революционер МахIач Дахадаевасул ватIан. Гьениб байбихьана араб гIасруялъул байбихьудаго гетографалда кьабизе ва халкъалда гьоркьор тIоритIизаризе авар мацIалда тIоцересел революционныял листовкаби, ахIиял. Баянаб буго МахIмудилги МахIачилги рукIарал лъикIал гьоркьолъаби. ХIасратал кучIдулги ахIулаго, магIарул мискинзабазда гьоркьосан ваккун вачIарав МахIмудица хIалхьи течIо тIалъи гьабулезе. Сундасанго цебе МахIмудил кучIдузул бегIерлъи хучдуллъун хIунсана ХIоцоса Нажмудинида ва гьесул рахъ кколезда. Цо нухалъ гуро гьез МахIмуд чIвайзе къасд гьабураб. Амма магIарулаз цIунулев вукIана жидерго вокьулев поэт.